Atvinnulausum fækkar um rúmlega hálft prósentustig í maí Skráð atvinnuleysi í maí sl. var 4,3% , en að meðaltali voru 7.515 atvinnulausir í mánuðinum og fækkaði um 483 að meðaltali á landinu öllu frá apríl eða um 0,6 prósentustig . Þetta kemur fram í mánaðarlegu yfirliti Vinnumálastofnunar en atvinnuleysi nú mælist það minnsta frá haustmánuðum 2008 . Atvinnulausum fækkaði að meðaltali um 229 á höfuðborgarsvæðinu en um 254 á landsbyggðinni . Atvinnuleysi á Vesturlandi var 2,3% í maí og lækkaði um hálft prósentustig frá apríl . Atvinnuleysið var 4,8% á höfuðborgarsvæðinu og minnkaði úr 5,3% í apríl . Á landsbyggðinni var það 3,5% og minnkaði úr 4,1% í apríl . Flestir voru án vinnu á Suðurnesjum , 6,5% . Minnst var atvinnuleysið á Norðurlandi vestra , 1,6 % . Skráð atvinnuleysi að meðaltali frá janúar til maí 2013 var 5,1% . Í maí fækkaði körlum um 395 að meðaltali en konum um 88 og var atvinnuleysið 3,8% meðal karla og 4,9% meðal kvenna .